Արմեն Մարտիրոսյան (երգահան)

Արմեն Մարտիրոսյան (), հայ երգահան, կոմպոզիտոր, պրոդյուսեր։

Կենսագրություն 
Արմեն Մարտիրոսյանը ծնվել է 1963 թվականի փետրվարի 25-ին, Երևան քաղաքում։ 1970-1975 թվականներին սովորել է Երևանի Ալեքսանդր Սպենդիարյանի անվան երաժշտական դպրոցում, իսկ 1980-1985 թվականներին Երևանի Կոմիտասի անվան պետական կոնսերվատորիայի կոմպոզիցիայի բաժնում, եղել է Էդվարդ Միրզոյանի դասարանում։ 1985-1990 թվականներին աշխատել է Երևանի գեղագիտական դաստիարակչական կենտրոնում, իսկ 1991-1992 թվականներին՝ որպես երաժշտական ղեկավար Հայաստանի պետական ջազային նվագախմբում։ Արմեն Մարտիրոսյանն իր երաժշտական գործունեությունը ծավալել է  Հայաստանում, Շվեյցարիայում, ԱՄՆ-ում, Ռուսաստանում, Էստոնիայում, Վրաստանում, Սիրիայում և այլ երկրներում։ 1991-1995 թվականներին աշխատել է Շվեյցարիայում՝ որպես դաշնակահար, կոմպոզիտոր և գործիքավորող, իսկ 1995-1997 թվականներին Հայաստանի Երգի պետական թատրոնում աշխատել է որպես գործիքավորող։ 

1997-2011 թվականներին եղել է Հայաստանի պետական ջազային նվագախմբի գեղարվեստական ղեկավարը և դիրիժորը։ Այդ ընթացքում  նվագախումբը մասնակցել է բազմաթիվ փառատոների, ելույթ է ունեցել աշխարհահռչակ դաշնակահար և կոմպոզիտոր Չիկ Կորեայի հետ։

2006 և 2010 թվականներին եղել է «Եվրոտեսլիլ» երգի միջազգային մրցույթում Հայաստանը ներկայացնող երգերի երաժշտությունների հեղինակը («Without you love», «Apricot stone»)։  «Կարմիր, կապույտ, ծիրանագույն», «Հայաստանը դու ես», «Կիլիկիա» և այլ ստեղծագործությունների հեղինակ է։

2006 թվականին Հայաստանի ազգային երաժշտական մրցանակաբաշխության ժամանակ Արմեն Մարտիրոսյանի «Կարմիր, կապույտ, ծիրանագույն» երգն արժանացել է «Տարվա լավագույն երգ» մրցանակին։ Որպես կոմպոզիտոր և գործիքավորող մոտ 300 ստեղծագործության հեղինակ է։

Մի շարք ֆիլմերի, ներկայացումների երաժշտությունների հեղինակ է, այդ թվում՝ «Տեր Ողորմյա», «Խաթաբալադա» ներկայացումների։

Արմեն Մարտիրոսյանի հայտնի ստեղծագործություններից են նաև «Mauntain Dance», «Masisamba», «Eastern Blues» և այլն։ 2002 թվականից հանդիսացել է Երևանի Կոմիտասի անվան պետական կոնսերվատորիայի պրոֆեսոր, համագործակցել է  Ալ Ջարունի, Շառլ Ազնավուրի, Չիկ Կորեանի, Ջիվան Գասպարյանի, Հերբի Հենքոքի և այլ երաժիշտների հետ։

2007 թվականին արժանացել է Հայաստանի մշակույթի և երիտասարդության նախարարության ոսկե մեդալի և Հայաստանի արվեստի վաստակավոր գործչի կոչման, իսկ 2008 թվականին՝ Հայաստանի «Մովսես Խորենացի» մեդալին։ 2010 թվականին տեղափոխվել է Կանադայի Վանկուվեր քաղաք, որտեղ աշխատում է սեփական ստուդիայում։

Ծանոթագրություններ

Արտաքին հղումներ 
Մենք այսօր կանգնած ենք ինքնության կորստի վտանգի առջև. Արմեն Մարտիրոսյան

Հայ երգահաններ
Հայ կոմպոզիտորներ
Հայ պրոդյուսերներ
ՀՀ արվեստի վաստակավոր գործիչներ
Մովսես Խորենացու մեդալակիրներ
ՀՀ մշակույթի նախարարության ոսկե մեդալակիրներ